En 39-årig mand er med høj promille kørt gennem en rundkørsel og ud i rabatten.

Klokken 07.35 søndag morgen fik Nordjyllands Politi anmeldelse fra en morgenfrisk bilist, om at der ved Luneborgvej i Tylstrup holdt en bil i rabatten. - Vi kører ud til stedet og finder en 39-årig mexicansk mand siddende i bilen. Han er fuld, og vi kan se, at han er kørt gennem rundkørslen og så videre ud i rabatten, forklarer vagtchef hos Nordjyllands Politi, Per Jørgensen. Manden har et pas fra Chile på sig og kører i en fransk indregistreret bil. - Han får fortalt, at han arbejder i et cirkus, så vi får arbejdsgiveren til at hente ham. Manden får desuden en bøde og frakendt sit kørekort, siger vagtchef Per Jørgensen.